A BIZOTTSÁG HATÁROZATA
(2009. november 27.)
a 2009/821/EK határozatnak az állat-egészségügyi határállomások jegyzéke tekintetében történő módosításáról
(az értesítés a C(2009) 9199. számú dokumentummal történt)
(EGT-vonatkozású szöveg)
(2009/870/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 6. cikke (4) bekezdése második albekezdésének utolsó mondatára,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 6. cikke (2) bekezdésére,
mivel:
(1)
A jóváhagyott állat-egészségügyi határállomások jegyzékének összeállításáról, a Bizottság állat-egészségügyi szakértői által végzett ellenőrzésekre vonatkozó egyes szabályok megállapításáról és a TRACES állat-egészségügyi egységeinek meghatározásáról szóló, 2009. szeptember 28-i 2009/821/EK bizottsági határozat (3) meghatározza a 91/496/EGK és a 97/78/EK irányelvekkel összhangban jóváhagyott állat-egészségügyi határállomások jegyzékét. A jegyzéket az említett határozat I. melléklete tartalmazza.
(2)
A Bizottság ellenőrző szolgálata, az Élelmiszerügyi és Állat-egészségügyi Hivatal ellenőrzést végzett a Koppenhága (Dánia) repülőterén található állat-egészségügyi határállomáson. Az ellenőrzés kedvező eredménnyel zárult. Emiatt a 2009/821/EK határozat I. mellékletében szereplő listán a szóban forgó állat-egészségügyi határállomás esetében a bejegyzés egy további vizsgálati központtal bővül.
(3)
Dánia, Franciaország, Olaszország és Portugália közleménye alapján állatok vagy állati eredetű termékek bizonyos olyan kategóriáit, melyek a 2009/821/EK határozattal összhangban már jóváhagyott egyes állat-egészségügyi határállomásokon ellenőrizhetők, fel kell venni az említett határozat I. mellékletében szereplő tagállamok állat-egészségügyi határállomásainak jegyzékébe.
(4)
Az Élelmiszerügyi és Állat-egészségügyi Hivatal által végzett ellenőrzések eredményei alapján, valamint a 2009/821/EK határozattal és Franciaország, Írország illetve Olaszország közleményével összhangban, állatok és állati eredetű termékek bizonyos olyan kategóriáit, melyek a 2009/821/EK határozatnak megfelelően már jóváhagyott egyes állat-egészségügyi határállomásokon ellenőrizhetők, törölni kell az említett határozat I. mellékletében szereplő tagállamok állat-egészségügyi határállomásainak jegyzékéből.
(5)
Lettország közleménye alapján módosítani kell a szóban forgó tagállam állat-egészségügyi határállomásainak jegyzékét annak figyelembevétele érdekében, hogy az egyik lett állat-egészségügyi határállomás működését felfüggesztették.
(6)
Belgium, Németország és Franciaország közleménye alapján törölni kell a szóban forgó tagállamok egyes állat-egészségügyi határállomásait a 2009/821/EK határozat I. mellékletében szereplő állat-egészségügyi határállomások jegyzékéből.
(7)
Olaszország közleménye alapján módosítani kell a szóban forgó tagállam állat-egészségügyi határállomásainak jegyzékét annak figyelembevétele érdekében, hogy az egyik olasz állat-egészségügyi határállomás neve megváltozott.
(8)
Ezenkívül Belgium közölte, hogy Zeebrugge állat-egészségügyi határállomásán az OCHZ létesítmény bezárt, és helyébe új ellenőrzési létesítményt állítottak fel.
(9)
A 2009/821/EK határozatot ezért ennek megfelelően módosítani kell.
(10)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2009/821/EK határozat I. melléklete e határozat mellékletének megfelelően módosul.
2. cikk
Ennek a határozatnak a tagállamok a címzettjei.
Kelt Brüsszelben, 2009. november 27-én.